section_heading: Životopis
paragraph_text: Pod pseudonimom M. Landercy objavio je 1981. godine monografiju Le cardinal Stepinac, martyr de droits de l’homme. God. 1986–91. u Beogradu je poglavar isusovaca, župnik u crkvi sv. Petra i dekan katoličkih župa. Kao stipendist Povijesnoga instituta Družbe Isusove boravio je 1991. – 1992. u Rimu te istraživao arhivsko gradivo o Bartolu Kašiću. Od 1992. do 1999. bio je pročelnik Hrvatskoga povijesnoga instituta u Beču, a od 1994. godine nastavnik na Filozofskom fakultetu Družbe Isusove u Zagrebu. Filološkim radom otpočeo proučavanjem Matoševe poetike, nastavio istraživanjem udjela i značenja isusovačkih leksikografa u povijesti hrvatske leksikografije, napose prinosa Bartola Kašića razvitku hrvatskoga književnoga jezika. Priredio je za tisak Hrvatsko-talijanski rječnik (Zagreb 1990., 1992.), što se pod signaturom Rkp. 194 čuva u Franjevačkom samostanu u Dubrovniku, te ga atribuirao Bartolu Kašiću, a 1993. godine objavio je s pogovorom Kašićev Ritual rimski iz 1640. godine, te je 1999. godine priredio djelo Bartol Kašić prema Autobiografiji (1575. – 1625.) i građi (1625. – 1650.).